মা সুগারের রোগী। তাঁকে মিষ্টি খাইয়েছেন বাবা। এই অপরাধে বাবার উপরে চড়াও হল ছেলে। অমানবিক অত্যাচার চলল অশীতিপর মানুষটির উপরে। ঘটনাক্রমে সেই মারধরের ভিডিও ফেসবুকের সূত্রে ‘ভাইরাল’ হল। অবশেষে পুলিশের জালে ছেলে। ঘটনা উত্তর ২৪ পরগনার অশোকনগরের। 

এই বিষয়ে অন্যান্য খবর

বাবা ‘ডাইনি’, মোড়লের নির্দেশে দশ আঙুল কেটে নিল ছেলে 


অভিযুক্ত ব্যক্তির নাম প্রদীপ বিশ্বাস। তাঁর বাবা মানিকলাল বিশ্বাসের বয়স ৮০ বছর। অশোকনগর পৌরসভার সতেরো নম্বর ওয়ার্ডের বিল্ডিং মোর এলাকায় থাকেন তাঁরা। তাঁর স্ত্রী বন্দনা বিশ্বাস সুগারের রোগী। প্রদীপের অভিযোগ, তা সত্ত্বেও তাঁর বাবা বিজয়া দশমী উপলক্ষে জোর করে মিষ্টি খাওয়ান মা-কে। তাতেই মাথা গরম হয়ে যায় প্রদীপের। এর পরই বৃদ্ধ বাবার জামার কলার ধরে তিনি মারধর করতে শুরু করেন। 
নির্মম সেই অত্যাচারের দৃশ্য মোবাইলবন্দি হয়ে ছড়িয়ে পড়ে ফেসবুকে। এক প্রতিবেশীই সেটি ছড়িয়েছেন বলে জানা যাচ্ছে। সেই ভিডিও পৌঁছে যায় পুলিশের কাছেও। বারাসত থানা থেকে পুলিশের একটি দল ঘটনাস্থলে পৌঁছে খতিয়ে দেখেন ঘটনা। এর পরই গ্রেফতার করা হয় অভিযুক্ত প্রদীপকে। 
অভিযুক্ত প্রদীপ বিশ্বাস অশোকনর পৌরসভার কর বিভাগে কর্মরত। পুলিশকে অসহায় বাবা জানিয়েছেন, ছেলের হাতে মার খাওয়ার ঘটনা প্রায়ই ঘটে। সামান্য কারণেই তাঁকে মারধর করে ছেলে।